Anderson terug op baan ná knie hom opkeil | Netwerk24
Deur Johann De Jager 13 Augustus 2019 18:45
Kevin AndersonFoto: Getty Images
Suid-Afrika se Kevin Anderson het 'n uitnodiging ontvang om as promotorskeuse deel te neem aan die Winston-Salem Ope, wat hy in 2015 gewen het.
Dié tennistoernooi, wat die naweek begin, is die laaste opwarmtoernooi voordat die Amerikaanse Ope op 26 Augustus begin.
Die 33-jarige Anderson, wat deur beserings geteister word, het vandeesweek van die 10de tot die 14de plek op die jongste wêreldranglys teruggesak.
Hy het die laaste paar toernooie weens 'n kniebesering misgeloop.
Anderson was nie in die Citi Ope in Washington, die toernooi om die Rogersbeker in Kanada of in die afgelope Cincinnati-meesterstoernooi in aksie nie.
Dit het vrese laat ontstaan dat hy dalk die Amerikaanse Ope ook gaan misloop, nadat hy vroeër vanjaar weens 'n elmboogbesering ook nie in die Franse Ope in aksie was nie.
Anderson was laas op Wimbledon in aksie waar hy deur die Argentyn Guido Pella in die derde ronde uitgeskakel is.
Anderson het op Twitter gesê hy het op advies van sy dokter en fisioterapeut besluit om 'n paar weke af te neem om ten volle te herstel. Hy sien nou uit na die Winston-Salem Ope.
Hy het vier jaar gelede met die Fransman Pierre-Hugues Herbert in die eindstryd van die Winston-Salem Ope afgereken.